Broj: 711-I-984-M-186/22-03-19

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Petra Pervana, člana Uprave trgovačkog društva Greben Brela d.o.o., za davanjem mišljenja Povjerenstva**,na 167. sjednici održanoj dana 12. travnja 2022.g. daje sljedeće

**MIŠLJENJE**

1. **Sukladno odredbi članka 18. stavka 1. ZSSI-a, obveznik Petar Pervan, član Uprave trgovačkog društva Greben Brela d.o.o., ne može istovremeno obnašati i funkciju člana Nadzornog odbora trgovačkog društva Vodovod d.o.o. Makarska, jer se ne radi o povezanom trgovačkom društvu iz članka 18. stavka 2. ZSSI-a.**
2. **Sukladno odredbi članka 8. stavak 1. ZSSI-a, navedeni obveznik dužan je u što kraćem roku razriješiti okolnosti koje upućuju na povredu članka 18. stavka 1. ZSSI-a iz točke I. te Povjerenstvu dostaviti ostavku kojom prestaje obnašati jednu od navedenih funkcija/dužnosti.**

 Obrazloženje

Zahtjev za davanjem mišljenja Povjerenstva podnio je obveznik Petar Pervan, član Uprave trgovačkog društva Greben Brela d.o.o. U Povjerenstvu zahtjev je zaprimljen 07. travnja 2022. pod poslovnim brojem 711-U-4085-M-186/22-01-2, povodom kojeg se vodi predmet broj M-186/22.

Člankom 3. stavkom 1. podstavkom 40. ZSSI-a propisano je da su propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u sudski registar Trgovačkog suda u Splitu Povjerenstvo je utvrdilo da je pod brojem MBS: 060017143 upisano trgovačko društvo Greben Brela d.o.o. čiji je jedini osnivač Općina Brela, a kao osoba ovlaštena za zastupanje upisan je Petar Pervan koji društvo zastupa samostalno i pojedinačno. Slijedom navedenog, povodom obnašanja dužnosti člana Uprave trgovačkog društva Greben Brela d.o.o. Petar Pervan smatra se obveznikom ZSSI-a i dužan je postupati u skladu s njegovim odredbama.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je temeljem prijedloga Općine Brela, kao jednog od vlasnika trgovačkog društva Vodovod d.o.o., izabran za člana Nadzornog odbora navedenog trgovačkog društva. Nadalje, obveznik navodi da je istovremeno i član Uprave trgovačkog društva Greben Brela d.o.o. u 100% vlasništvu Općine Brela te postavlja upit može li istovremeno obavljati obje dužnosti. Obveznik pritom navodi da je član Uprave trgovačkog društva Greben Brela d.o.o. od 2014.g., a član Nadzornog odbora trgovačkog društva Vodovod d.o.o. od rujna 2021.g.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Stavkom 2. istog članka ZSSI-a propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

Uvidom u sudski registar Trgovačkog suda u Splitu utvrđeno je da je pod brojem MBS: 060156237, upisano trgovačko društvo Vodovod d.o.o. sa sjedištem u Makarskoj., u kojem je obveznik Petar Pervan upisan kao član Nadzornog odbora, kojem su suosnivači Grad Makarska te Općina Brela, Općina Baška Voda, Općina Podgora, Općina Gradac te Općina Tučepi.

Članovi trgovačkih društava koji su obveznici iz članka 3. stavka 1. podstavka 40. ZSSI/21-a mogu stoga iznimno biti u do dva nadzorna odbora povezanih trgovačkih društava, prema odredbi članka 18. stavka 2. ZSSI-a.

U ovom se slučaju ne radi o povezanim trgovačkim društvima, jer je jedini osnivač trgovačkog društva u kojem obveznik obnaša dužnost člana Uprave jedinica lokalne samouprave koja je jedan od šest suosnivača drugog trgovačkog društva u kojem obveznik obavlja funkciju člana Nadzornog odbora, slijedom čega se ne može smatrati da bi postojala dopuštena iznimka članstva u nadzornom odboru trgovačkog društva.

Stoga obveznik Petar Pervan ne može istovremeno obnašati funkciju člana Uprave trgovačkog društva Greben Brela d.o.o. i člana Nadzornog odbora trgovačkog društva Vodovod d.o.o. te Povjerenstvo upućuje obveznika da u što kraćem roku razriješi povredu članka 18. stavka 1. ZSSI-a te da Povjerenstvu dostavi ostavku kojom prestaje obnašati jednu od navedenih funkcija/dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Petar Pervan, putem e-maila
2. Objava na internetskoj stranici Povjerenstva
3. Pismohrana